text: Kulden er barsk for de hjemløse
  09 januar 2010 kl. 10.12
  Forsorgshjemmet "Sølyst" i Horsens har fuldt hus - hjemløse søger ind i varmen. Kulden gør det farligt at opholde sig ude. 
  Omkring årsskiftet døde to hjemløse i Horsens - de frøs ihjel. Og med nattetemperaturer ned til minus 15 grader mærker forsorgshjemmet nu en stor efterspørgsel på at få tag over hovedet.
  Alle pladser på "Sølyst" er optaget i de her dage. 
  
  80 hjemløse i Horsens
  Der er skønsmæssigt omkring 80 hjemløse i Horsens-området. En del af dem overnatter bl.a. i den nedlagte godsterminal ved banegården.
  Problemet med hjemløse, der står uden tag over hovedet, er tilsyneladende størst i Horsens-området.
  I hvert fald melder områdets øvrige forsorgshjem om nogenlunde uændret søgning.
  Der findes skønsmæssigt 5000 hjemløse i Danmark, men langt størstedelen bor på forsorgshjem, herberger eller i hyttebyer.
  